ফের লস্কর জঙ্গির বাড়ি ওড়ালো ভারতীয় সেনা

নয়া দিল্লি: আসিফ, আদিলের পর এবার পুলিশের জালে আরও এক জঙ্গি। ভারতীদের উপর হামলার পরিণাম হাড়ে হাড়ে টের পাচ্ছেন তারা। শনিবার সন্ধ্যেবেলা আরও এক লস্কর-ই-তৈবা গোষ্ঠীর সদস্য বাড়ি গুঁড়িয়ে দিল ভারতীয় সেনা। গত দু’দিনে উড়ল ছয় জঙ্গির বাড়ি (Pahelgam Attack)।

স্থানীয় সূত্রে জানা গিয়েছে, ওই জঙ্গির নাম ফারুক আহমেদ। বেশ কয়েক বছর ধরে লস্কর ই-তৈবার সঙ্গে যুক্ত ছিল সে। এদিন কাশ্মীরের কুপওয়ারা এলাকায় তার বাড়ির সন্ধান পেয়ে তা বিস্ফোরক দিয়ে উড়িয়ে দেয় সেনা। তবে ততক্ষণে এলাকা ছাড়া ফারুক। কাশ্মীর ছেড়ে পাকিস্তানে গা ঢাকা দিয়েছে সে।

আরও পড়ুন: ইরানে ভয়াবহ বিস্ফোরণ !

এর আগে পহেলগাম নাশকতার সঙ্গে যুক্ত আদিল আহমেদের অনন্তনাগের বাড়ি উড়িয়ে দেয় সেনা। একই দিনে হামলার বিস্ফোরণে উড়িয়ে দেওয়া হয়েছিল হামলার সঙ্গে যুক্ত আরও এক লস্কর-ই-তৈবার শাখাগোষ্ঠীর সদস্য আসিফ আহমেদের বাড়ি।

প্রসঙ্গত, মঙ্গলবার পহেলগামের বৈসরনে পর্যটকদের উপর হওয়া সন্ত্রাসী হামলার পর থেকেই কাশ্মীর জুড়ে ‘অ্যাকশনে’ নেমেছে ভারতীয় সেনা। ফের নিরাপত্তার ঘেরাটোপে ঘিরে ফেলা হয়েছে ভূস্বর্গ। ঘটনাকে কেন্দ্র করে পাকিস্তানের বিরুদ্ধে ‘কূটনৈতিক যুদ্ধে’ নেমেছে নয়াদিল্লি। বন্ধ রয়েছে দুই দেশের মধ্যে চলা সিন্ধু জলবন্টন চুক্তি। সাময়িক ভাবে তালা ওয়াঘা সীমানায়।